C 285/12
LT
Europos Sąjungos oficialusis leidinys
2023 8 14
(27)
Sprendimo priėmimo metu bendrovė „Activision Blizzard“ nesuteikia debesijos žaidimų srautinio transliavimo paslaugų teikėjams licencijų savo žaidimams.
Tačiau Komisija, remdamasi visų pirma bendrovės „Activision Blizzard“ vidaus dokumentais, mano, kad nesudarius sandorio „Activision Blizzard“ tikriausiai būtų pradėjusi teikti savo žaidimų licencijas debesijos žaidimų srautinio transliavimo paslaugų teikėjams, visų pirma tiems, kurių veikla grindžiama verslo modeliu „pirkti ir žaisti“ (t. y. toms platformoms, kurios leidžia naudotojams srautiniu būdu transliuoti žaidimus, kuriuos jie jau įsigijo skaitmeninėje parduotuvėje).
(28)
Atsižvelgdama į tai, kas išdėstyta pirmiau, Komisija mano, kad bendrovė „Microsoft“ galėtų sėkmingai taikyti konkurencinių galimybių ribojimo strategiją prieš konkuruojančius debesijos žaidimų srautinio transliavimo paslaugų teikėjus, užtikrindama, kad bendrovės „Activision Blizzard“ žaidimai būtų siūlomi tik debesijos žaidimų srautinio transliavimo paslaugos „Game Pass Ultimate“ naudotojams.
Komisija mano, kad bendrovės „Activision Blizzard“ žaidimai yra svarbus debesijos žaidimų srautinio transliavimo paslaugų teikėjų išteklius, todėl bendrovė „Activision Blizzard“ turi įtaką konsolėms skirtų žaidimų kūrimo ir leidybos rinkoje.
Komisija pažymi, kad bendra šalių rinkos dalis pagal pajamas 2022 m. kuriant ir leidžiant konsolėms ir asmeniniams kompiuteriams skirtus vaizdo žaidimus yra mažesnė nei 30 proc. riba.
Tačiau kai kuriuose galimuose siauresniuose segmentuose šalių užimama dalis yra didesnė, visų pirma atkreipiant dėmesį į tokius žanrus, kaip vaidmenų žaidimai EEE rinkoje ir šaudymo žaidimai pasaulinėje rinkoje, taip pat vertinant kitus rodiklius, pavyzdžiui, mėnesio aktyvių naudotojų skaičių arba žaidimo laiką.
Šiuo atžvilgiu vaidmenų ir šaudymo žaidimai yra ypač įtraukiantys ir populiarūs, o bendrovė „Activision Blizzard“ siūlo vienus sėkmingiausių šių žanrų žaidimų, pavyzdžiui, Call of Duty ir World of Warcraft.
(29)
Po sandorio bendrovė „Microsoft“ turės techninių ir sutartinių galimybių neleisti bendrovės „Activision Blizzard“ žaidimų siūlyti konkuruojantiems debesijos žaidimų srautinio transliavimo paslaugų tiekėjams ir leisti jų srautinį transliavimą tik per „Game Pass Ultimate“.
Tokiu atveju konkuruojantys debesijos žaidimų srautinio transliavimo paslaugų teikėjai neturėtų savalaikių ir veiksmingų atsakomųjų strategijų.
Taip būtų visų pirma dėl to, kad didelis populiaraus turinio katalogas yra labai svarbus jų gebėjimui konkuruoti, o kitų leidėjų asmeniniams kompiuteriams ir konsolėms skirti žaidimai nebūtų tinkama alternatyva, kad būtų sukurtas žaidimų katalogas, kurio pakaktų trečiųjų šalių debesijos žaidimų srautinio transliavimo paslaugų teikėjams konkuruoti su „Game Pass Ultimate“ paslaugos teikėju, jei pastarasis siūlytų bendrovės „Activision Blizzard“ žaidimus su išimtinėmis teisėmis.
(30)
Komisija taip pat laikosi nuomonės, kad bendrovė „Microsoft“ turėtų paskatų riboti konkuruojančių asmeniniams kompiuteriams ir konsolėms skirtų žaidimų platintojų, teikiančių debesijos žaidimų srautinio transliavimo paslaugas, konkurenciją.
Taip būtų visų pirma dėl to, kad dėl didelio bendrovės „Activision Blizzard“ žaidimų populiarumo konkurencijos ribojimo strategija padidintų žaidėjų, besinaudojančių debesijos žaidimų srautinio transliavimo paslauga „Game Pass Ultimate“, skaičių.
Tikėtina, kad toks padidėjimas būtų reikšmingas, taip pat ir dėl bendrovės „Microsoft“ veiklos ypatumų, kai, be kita ko, derinamos debesijos žaidimų srautinio transliavimo paslaugos, prenumeratos paslaugos ir asmeninių kompiuterių operacinė sistema „Windows“.
Komisija laikosi nuomonės, kad dėl tokios konkurencijos ribojimo strategijos patiriami nuostoliai būtų nedideli, palyginti su nauda.
(31)
Galiausiai Komisija laikosi nuomonės, kad konkurencijos ribojimo strategijos poveikis konkurencijai asmeniniams kompiuteriams ir konsolėms skirtų žaidimų platinimo srityje būtų didelis.
Debesijos žaidimai yra populiarėjanti tendencija ir tikimasi, kad jie taps svarbiu platinimo kanalu, o konkurencijos ribojimo strategija padidintų kliūtis konkuruojantiems debesijos žaidimų srautinio transliavimo paslaugų teikėjams patekti į rinką arba plėstis, nes jie paprastai nėra vertikaliai integruoti ir turėtų naudotis mažesniu nepriklausomų leidėjų skaičiumi.
Be to, nors, palyginti su visa rinka, debesijos žaidimų rinka yra santykinai nedidelė, tikimasi, kad ji gerokai padidės, ir tai yra svarbus inovacijų šaltinis.
(32)
Todėl Komisija laikosi nuomonės, kad sandoris labai ribotų veiksmingą konkurenciją asmeniniams kompiuteriams ir konsolėms skirtų žaidimų platinimo rinkoje, nes susijungęs subjektas neleistų konkuruojantiems debesijos žaidimų srautinio transliavimo paslaugų teikėjams siūlyti bendrovės „Activision Blizzard“ žaidimų.
4.3.
Konglomerato poveikis
(33)
Dėl sandorio atsiranda konglomerato ryšiai tarp bendrovės „Activision Blizzard“ žaidimų ir bendrovės „Microsoft“ tiekiamos asmeninių kompiuterių operacinės sistemos „Windows“.
Tiksliau Komisija, remdamasi rinkos tyrimo rezultatais, laikosi nuomonės, kad po sandorio bendrovė „Microsoft“ galėtų riboti konkuruojančių asmeninių kompiuterių operacinių sistemų tiekėjų konkurenciją, susiedama bendrovės „Activision Blizzard“ asmeniniams kompiuteriams ir konsolėms skirtų debesijos žaidimų srautinio transliavimo paslaugą su „Windows“.